2017. gada 24. oktobrī Noteikumi Nr. 631

Rīgā (prot. Nr. 52 3. §)

**Grozījumi Ministru kabineta 2017. gada 28. februāra noteikumos Nr. 104 "Noteikumi par iepirkuma procedūru un tās piemērošanas kārtību pasūtītāja finansētiem projektiem"**

Izdoti saskaņā ar

Publisko iepirkumu likuma

7. panta pirmo daļu

1. Izdarīt Ministru kabineta 2017. gada 28. februāra noteikumos Nr. 104 "Noteikumi par iepirkuma procedūru un tās piemērošanas kārtību pasūtītāja finansētiem projektiem" (Latvijas Vēstnesis, 2017, 45. nr.) šādus grozījumus:

1.1. izteikt 5. punktu šādā redakcijā:

"5. Lai noslēgtu piegādes, pakalpojumu vai būvdarbu līgumu, finansējuma saņēmējs ir tiesīgs nepiemērot šo noteikumu IV nodaļā minētos nosacījumus jebkurā no šādiem gadījumiem:

5.1. piegādes vai pakalpojumu paredzamā līgumcena ir mazāka par 70 000 *euro* vai būvdarbu paredzamā līgumcena ir mazāka par 170 000 *euro*;

5.2. iepirkuma līgumu slēdz ar tādu piegādātāju, kam saskaņā ar ārējiem normatīvajiem aktiem ir izņēmuma tiesība sniegt attiecīgo pakalpojumu;

5.3. tehnisku vai māksliniecisku iemeslu dēļ vai tādu iemeslu dēļ, kuri ir saistīti ar izņēmuma tiesību aizsardzību, iepirkuma līgumu var noslēgt tikai ar konkrēto piegādātāju.";

1.2. izteikt 13.4. apakšpunktu šādā redakcijā:

"13.4. piegādātāja darbinieku skaits ir vismaz 10 un šo noteikumu 12. punktā minēto interešu konfliktu rada saistība ar piegādātāja vai tā apakšuzņēmēja darbinieku;";

1.3. izteikt 15.1. apakšpunktu šādā redakcijā:

"15.1. slēdz iepirkuma līgumu ar tādu piegādātāju, kam saskaņā ar ārējiem normatīvajiem aktiem ir izņēmuma tiesība sniegt attiecīgo pakalpojumu;";

1.4. izteikt 15.3. apakšpunktu šādā redakcijā:

"15.3. tehnisku vai māksliniecisku iemeslu dēļ vai tādu iemeslu dēļ, kuri ir saistīti ar izņēmuma tiesību aizsardzību, iepirkuma līgumu var noslēgt tikai ar konkrēto piegādātāju.";

1.5. svītrot 22. punkta otrajā teikumā vārdus "kā arī iepirkuma līguma projektu, ja noteikts, ka iesniedzami pilnībā izstrādāti un galīgi piedāvājumi";

1.6. izteikt 25. un 26. punktu šādā redakcijā:

"25. Finansējuma saņēmējs izvērtē iesniegtos piedāvājumus saskaņā ar prasībām, kas publicētas šo noteikumu 22. punktā minētajā kārtībā un:

25.1. izvēlas piedāvājumu saskaņā ar šo noteikumu 28. punktu, neveicot šo noteikumu 26. punktā minētās sarunas, ja tas uzskata, ka ir iesniegts piedāvājums vai piedāvājumi, kas atbilst finansējuma saņēmēja prasībām un nodrošina pasūtītāja piešķirtā finansējuma efektīvu izmantošanu. Finansējuma saņēmējs ir tiesīgs veikt šo noteikumu 26. punktā minētās sarunas arī tad, ja ir iesniegts piedāvājums vai piedāvājumi, kas atbilst finansējuma saņēmēja prasībām, bet finansējuma saņēmējs uzskata, ka ir nepieciešams lūgt pretendentus izskaidrot, papildināt vai uzlabot piedāvājumus, lai saņemtu ekonomiski visizdevīgākos piedāvājumus;

25.2. pirms izvēlēties piedāvājumu saskaņā ar šo noteikumu 28. punktu, veic šo noteikumu 26. punktā minētās sarunas, lai saskaņotu savas vajadzības ar piegādātāju iespējām un saņemtu ekonomiski visizdevīgākos piedāvājumus.

26. Finansējuma saņēmējs, veicot sarunas ar piegādātājiem:

26.1. sarunu gaitā ir tiesīgs lūgt pretendentus izskaidrot, papildināt un uzlabot piedāvājumus;

26.2. jebkurā brīdī līdz galīgā lēmuma pieņemšanai par iepirkuma procedūras rezultātiem ir tiesīgs uzaicināt citus piegādātājus iesniegt piedāvājumus, kā arī uzaicināt viņus uz sarunām;

26.3. pirms sarunu uzsākšanas vai sarunu gaitā ir tiesīgs nolemt sarunas organizēt secīgos posmos, tai skaitā uz nākamo posmu uzaicināt tikai tos pretendentus, kuru aktuālie piedāvājumi finansējuma saņēmējam tehniski vai finansiāli ir potenciāli visizdevīgākie;

26.4. ir tiesīgs atsākt sarunas ar pretendentu, kas kādā no iepriekšējiem sarunu posmiem nav uzaicināts uz nākamo sarunu posmu, ja sarunu gaitā atzīst to par nepieciešamu;

26.5. sarunu gaitā nenoraida pretendenta piedāvājumu tikai tādēļ, ka piedāvājums neatbilst noteiktajiem standartiem, ja piegādātājs ar ražotāja tehnisko dokumentāciju vai kompetentas institūcijas izsniegtu apliecinājumu par pārbaudes rezultātiem pierāda, ka piedāvājums ir ekvivalents un apmierina finansējuma saņēmēja prasības;

26.6. ir tiesīgs neveikt vai neturpināt sarunas ar pretendentu, kurš iesniedzis finansējuma saņēmēja prasībām atbilstošu piedāvājumu, bet norādījis, ka piedāvājums netiks pārskatīts, vai no kura secināms, ka piedāvājums netiks pārskatīts (piemēram, ja tiek piedāvāta prece, kas nav izgatavojama vai pielāgojama finansējuma saņēmēja vajadzībām, un piegādātājs ir norādījis visus lēmuma pieņemšanai būtiskos preces parametrus un līguma noteikumus, kā arī nav ietvēris norādi par sarunu iespēju);

26.7. lūdz pretendentus, ar kuriem notikušas sarunas, apstiprināt savu piedāvājumu, ja uzskata, ka ir iegūts tā vajadzībām atbilstošs piedāvājums. Apstiprinājuma sniegšanai nosaka termiņu, kas nav īsāks par trim darbdienām no dienas, kad pretendenti saņēmuši lūgumu apstiprināt savus piedāvājumus.";

1.7. izteikt 31. punktu šādā redakcijā:

"31. Finansējuma saņēmējs dokumentē iepirkuma procedūras norisi. Iepirkuma procedūras norises dokumentācijā finansējuma saņēmējs ietver vismaz informāciju par saņemtajiem piedāvājumiem un piedāvājumu salīdzinājumu, kurā norāda izraudzītā piedāvājuma priekšrocības attiecībā pret katru iesniegto piedāvājumu. Ja notikušas sarunas, norāda sarunu dalībniekus, kā arī saņemto piedāvājumu salīdzinājumu, kurā norāda izraudzītā piedāvājuma priekšrocības attiecībā pret katru iesniegto piedāvājumu.";

1.8. izteikt 36. punktu šādā redakcijā:

"36. Ja iepirkuma procedūra veikta pēc atbildīgās institūcijas lēmuma pieņemšanas (līguma par projekta īstenošanu noslēgšanas) par finanšu līdzekļu piešķiršanu projekta īstenošanai, finansējuma saņēmējs, izmantojot Iepirkumu uzraudzības biroja tīmekļvietnē pieejamos elektroniskos līdzekļus iepirkuma paziņojuma un citu iepirkuma dokumentu iesniegšanai un publicēšanai, piecu darbdienu laikā pēc iepirkuma līguma noslēgšanas publicē Iepirkumu uzraudzības biroja tīmekļvietnē paziņojumu par finansējuma saņēmēja iepirkuma procedūras rezultātiem, kurā ietver šo noteikumu 4. pielikumā minēto informāciju.";

1.9. izteikt 43. punktu šādā redakcijā:

"43. Atbildīgā institūcija izvērtē finansējuma saņēmēja izraudzītā piedāvājuma (ja līgums nav noslēgts) vai līgumā noteiktās līgumcenas pamatotību un atbilstību attiecīgo preču, pakalpojumu vai būvdarbu tirgus cenai.";

1.10. papildināt noteikumus ar 46.1 punktu šādā redakcijā:

"46.1 Iepirkuma procedūras, kas izsludinātas Iepirkumu uzraudzības biroja tīmekļvietnē līdz 2017. gada 1. novembrim, pabeidz saskaņā ar tiem noteikumiem, kas bija spēkā attiecīgās iepirkuma procedūras izsludināšanas dienā."

2. Noteikumi stājas spēkā 2017. gada 1. novembrī.

Ministru prezidents Māris Kučinskis

Finanšu ministre Dana Reizniece-Ozola